98/289/YUTP: Yhteinen kanta 23 päivältä huhtikuuta 1998, jonka neuvosto on määritellyt Euroopan unionista tehdyn sopimuksen J.2 artiklan perusteella vuonna 2000 pidettävän ydinsulkusopimuksen osapuolten tarkistuskonferenssin valmistelukomitean toisen kokouksen valmistelusta



Virallinen lehti nro L 129 , 30/04/1998 s. 0001 - 0002



YHTEINEN KANTA 23 päivältä huhtikuuta 1998, jonka neuvosto on määritellyt Euroopan unionista tehdyn sopimuksen J.2 artiklan perusteella vuonna 2000 pidettävän ydinsulkusopimuksen osapuolten tarkistuskonferenssin valmistelukomitean toisen kokouksen valmistelusta (98/289/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.2 artiklan, ottaa huomioon Euroopan unionin ydinsulkusopimuksella ydinsulkujärjestelmän perustana antaman merkityksen, sekä katsoo, että neuvosto teki 25 päivänä heinäkuuta 1994 päätöksen 94/509/YUTO yhteisestä toiminnasta ydinsulkusopimuksen osapuolina olevien valtioiden vuoden 1995 konferenssin valmistelemiseksi (1), ydinsulkusopimuksen osapuolten vuonna 1995 pidetyssä sopimuksen tarkistamista ja jatkamista käsitelleessä konferenssissa tehtiin päätökset ydinsulkusopimuksen jatkamisesta määrittämättömäksi ajaksi, ydinaseiden leviämisen estämisen ja aseistariisunnan periaatteista ja tavoitteista, sopimuksen tarkistusmenettelyn vahvistamisesta sekä hyväksyttiin Lähi-Itää koskeva päätöslauselma, ydinsulkusopimuksen osapuolten vuoden 2000 tarkistuskonferenssin valmistelukomitean ensimmäisessä kokouksessa New Yorkissa 7-18 päivänä huhtikuuta 1997 päätettiin alustavasti järjestää toinen kokous Genevessä 27 päivänä huhtikuuta - 8 päivänä toukokuuta 1998 ja kolmas kokous New Yorkissa 12-23 päivänä huhtikuuta 1999, neuvosto hyväksyi 29 päivänä huhtikuuta 1997 yhteisen toiminnan 97/288/YUTB (2) Euroopan unionin osallistumisesta ydinalan viennin valvonnan avoimuuden lisäämiseen, neuvoston 1 päivänä joulukuuta 1997 hyväksymien neuvotteluvaltuutusten perusteella on saatu päätökseen neuvottelut lisäpöytäkirjan tekemiseksi Euroopan atomienergiayhteisön (Euratom) ydinaseettomien valtioiden, Euratomin ja Kansainvälisen atomienergiayhteisön (IAEA) väliseen verifiointisopimukseen, lisäpöytäkirjan tekemiseksi Ranskan, Euroatomin ja IAEA:n väliseen turvavalvontasopimuksen sekä lisäpöytäkirjan tekemiseksi Yhdistyneen kuningaskunnan, Euratomin ja IAEA:n väliseen turvavalvontasopimukseen, ja ydinsulkusopimuksen osapuolten vuonna 1995 pidetyn sopimuksen tarkistamista ja jatkamista käsitelleen konferenssin sekä valmistelukomitean ensimmäisen kokouksen tulosten perusteella on tarpeen saattaa ajan tasalle ja kehittää edelleen yhteisessä toiminnassa 94/509/YUTP määriteltyjä tavoitteita sekä sen mukaisesti toteutettavia aloitteita, ON MÄÄRITELLYT TÄMÄN YHTEISEN KANNAN: 1 artikla Euroopan unionin tavoitteena on kansainvälisen ydinsulkujärjestelmän vahvistaminen edistämällä vuonna 2000 pidettävän ydinsulkusopimuksen tarkistuskonferenssin onnistumista. 2 artikla Edellä 1 artiklassa määritellyn tavoitteen saavuttamiseksi Euroopan unioni: - pyrkii tarvittaessa jatkamaan ponnisteluja, joiden tarkoituksena on vakuuttaa ne valtiot, jotka eivät vielä ole ydinsulkusopimuksen osapuolia ja erityisesti ne valtiot, jotka käyttävät turvavalvonnan piiriin kuulumattomia laitoksia, liittymään sopimukseen mahdollisuuksien mukaan jo ennen vuotta 2000; - rohkaista osallistumista vuonna 2000 pidettävän ydinsulkusopimuksen tarkistuskonferenssin valmistelukomitean jäljellä oleviin kokouksiin sekä itse konferenssiin; - edistää yhteisymmärryksen saavuttamista keskeisissä asioissa sekä valmistelukomiteassa että vuoden 2000 tarkistuskonferenssissa, jotta helpotettaisiin sopimuksen toiminnan hallittua ja tasapainoista tarkistamista ja jotta valmistelukomitean ensimmäistä kokousta koskevan puheenjohtajan työskentelyasiakirjan sisältämiä kysymyksiä käsiteltäisiin yksityiskohtaisemmin pitäen mielessä vuonna 1995 pidetyn sopimuksen tarkistamista ja jatkamista käsitelleen konferenssin hyväksymän, ydinaseiden leviämisen estämisen ja aseistariisunnan periaatteita ja tavoitteita koskevan päätöksen merkityksen sekä käyttäen tätä asiakirjaa lähtökohtana. 3 artikla Edellä 2 artiklassa mainittujen tavoitteiden saavuttamiseksi toteutettava Euroopan unionin toiminta käsittää: - tarvittaessa puheenjohtajavaltion Euroopan unionista tehdyn sopimuksen J.5 artiklan 3 kohdassa mainituin edellytyksin suorittamia toimia, joiden tarkoituksena on edistää ydinsulkusopimuksen kattavuutta; - puheenjohtajavaltion Euroopan unionista tehdyn sopimuksen J.5 artiklan 3 kohdassa mainituin edellytyksin suorittamia toimia, joiden tarkoituksena on rohkaista osallistumista vuoden 2000 seurantakokoukseen; - osapuolina oleviin valtioihin kohdistuvia, puheenjohtajavaltion Euroopan unionista tehdyn sopimuksen J.5 artiklan 3 kohdassa mainituin edellytyksin suorittamia toimia, joiden tarkoituksena on kehottaa niitä tukemaan 2 artiklassa mainittuja tavoitteita; - jäsenvaltioiden pyrkimyksen päästä sopimukseen Euroopan unionin puolesta ydinsulkusopimuksen osapuolina olevien valtioiden harkittavaksi vahvistetun tarkistusprosessin aikana esitettävistä, keskeisiä kysymyksiä koskevista ehdotusluonnoksista, jotka voivat aikanaan olla pohjana vuoden 2000 tarkistuskonferenssille annettaville suosituksille. 4 artikla Tämä yhteinen kanta tulee voimaan päivänä, jona se hyväksytään. 5 artikla Tämä yhteinen kanta julkaistaan virallisessa lehdessä. Tehty Luxemburgissa 23 päivänä huhtikuuta 1998. Neuvoston puolesta N. GRIFFITHS Puheenjohtaja (1) EYVL L 205, 8.8.1994, s. 1. (2) EYVL L 120, 12.5.1997, s. 1.